**Tűzzománc Szakkör**

**5 . Téma: Ékszerkollekció I-II.rész (3 db-os) – összefolyatásos technikával**

A készítés menete :

1. Tervezés, elképzelés gondolatban vagy papíron megrajzolva.
2. Az ékszerek lemezdarabjainak előkészítése: karkötő: 1db 4,5x3cm-es, kitűző: 1db 4x4cm-es, fülbevaló: 2db 1,5x5cm-es alakú négyzetek vörösrézlemezre való mérése, jelölése vonalzóval, alkoholos filccel.
3. Lemezvágó ollóval a forma kivágása pontosan a vonal mentén.
4. Ha szükséges fatőkén, gumikalapáccsal, esetleg 100g-os általános kalapáccsal a kis lemezek kiegyengetése egyenesre.
5. Ha szükséges nagyoló = durva laposreszelővel a szúrós sarkok, éles szélek és a sorja lereszelése. Ehhez a művelethez be lehet fogni a munkadarabot kis satuba.
6. A kardísz/karkötő lemezének előkészítése fúráshoz: a furatok leendő helyének bejelölése alkoholos filccel, és pontozóval való beütése.
7. Furat elkészítése: az asztali-oszlopos fúrógépbe kb. ütközésig beillesztjük a megfelelő vastagságú fúrószárat, a tokmánypofákat jól rázárjuk, kombinált fogóval tartjuk síkban a kis lemezt a fa alátéten és lassú mozdulattal elvégezzük a fúrást. A furat körül keletkezett sorját egy nagyobb fúrószár éles végével leszedjük.
8. Csiszolás: 180-360 finomságú csiszolóvászonnal felcsiszoljuk, feldurvítjuk a lemezdarabok mindkét oldalát, ezzel letisztítva róla minden szennyeződést. Fontos! Ezek után kézzel már nem szabad megfogni, csak ronggyal, papírral vagy csipesszel.
9. A hátsó alapozó, vagy a hátuljára kiválasztott iszapzománc felkeverése.
10. Mind a 4db ékszer-lemezke hátuljának alapozása ecsettel tunkolgatva, pamacsolgatva. A könnyebb mozgatás érdekében tehetjük a kis lemezeket egy kartondarabra, vagy égetővas alátétre, rácsra.
11. Szárítás a kemence tetején. Akkor száraz a festék, ha kivilágosodik.
12. Az első alapozó, vagy más néven az elejére kiválasztott iszapzománc felkeverése.
13. Az ékszerek elejének alapozása ecsettel tunkolgatva, pamacsolgatva. Vigyázzunk, hogy a megszáradt hátsó alapozót le ne töröljük!!!
14. Szárítás a kemence tetején.
15. Égetés 830-850C fok közötti hőmérsékleten a lemez méretétől és a felhordott iszapzománc réteg színétől, vastagságától is függően 1-3 percig. Lehetőleg együtt, hogy ne legyen más az árnyalatuk.
16. Hűlés a kemence melletti samottos lapon, esetleg lesúlyozva a vasalóval.
17. A tervünknek megfelelő színek, színárnyalatok (min.3db, max. 5db) kiválasztása, az iszapzománcok felkeverése.
18. Az alapozott lemezeken a színek, színfoltok fa vagy fémtűvel való összefolyatása, esetleg a színek egymásba cseppentése.
19. Szárítás a kemence tetején.
20. Speciális égetőtüskén a darabok kiégetése kb. 2,5 percig.
21. Hűlés a kemence melletti samottos lapon.
22. A lemez megégett szélének letisztítása csiszoló kővel víz alatt.
23. Bőrszíj belefűzése, kitűző ragasztása, fülbevaló alkatrészek illesztése, szerelése.

Kész !!! Csókási Katalin Nóra